Les falles de Burjassot tornaran a omplir els carrers i els barris de germanor valenciana
2025-07-24

Han sigut dos anys molt durs per a les comissions falleres…des que el 14 de març de l’any 2020 la pandèmia obligara a suspendre tot tipus de celebracions, el col·lectiu faller s’ha reinventat en multitud d’ocasions, ha continuat viu demostrant el seu saber fer i, ara, en 2022, viurà unes Falles en les quals els monuments tornaran a trepitjar els carrers i la població gaudirà de cada acte i activitat programada.

Respectant sempre les recomanacions sanitàries establides, les tretze falles de Burjassot, capitanejades pel president de l’Agrupació de Falles, Iván Heredia, i amb la col·laboració i ajuda de l’Ajuntament de Burjassot, a través de la Regidoria de Falles, dirigida per Estefanía Ballesteros, donaran el tret d’eixida a la festa fallera, el proper cap de setmana. Concretament serà el dissabte 26 de febrer a les 18.00 hores, amb l’Exaltació de les Falleres Majors i Falleres Majors Infantils, la qual se celebrarà en el Centre Cultural Tívoli.

CONSULTA EL LLIBRE DE FALLES 2022

El divendres 4 de març, la Casa de Cultura obrirà les seues portes per a acollir els millors Ninots de cada comissió per a preparar l’Exposició del Ninot 2022 que s’inaugurarà el diumenge 6 de març a partir de les 13.00 hores. Un dia abans, el dissabte 5 de març, l’humor, la sàtira i la crítica recorreran els carrers de Burjassot en la Cavalcada de l’Humor que començarà a les 18.00 hores.

El diumenge 6 de març, a les 11.30 hores, l’Ajuntament de Burjassot serà el punt de trobada on els màxims representants de les Falles 2022 de les tretze comissions de Burjassot signaran en el Llibre d’Honor del Consistori i nomenaran Faller d’Honor a l’alcalde, Rafa García. A més, es farà lliurament de les insígnies de l’Agrupació de Falles i de l’Ajuntament als nous delegats. A continuació, la Casa de Cultura acollirà la inauguració de l’Exposició del Ninot.

Una setmana més tard, el diumenge 13 de març, a les 8.00 hores i amb la companyia de la Penya El Coet, l’olor de pólvora inundarà els carrers de Burjassot en la tradicional Burjadespertà que, des de la Plaça de la Concòrdia i fins a la Plaça de l’Ajuntament, farà que els fallers gaudisquen llançant els tradicionals trons de bac.

Un altre dels dies més importants per a les comissions de Burjassot és el 16 de març, en el qual reten homenatge a la seua patrona, la Mare de Déu de la Cabeza, amb la tradicional ofrena floral que començarà a les 18.00 hores. Eixe mateix dia, a les 13.00 hores, la Plaça de l’Ajuntament acollirà el lliurament dels premis de 2022 i, a continuació totes les comissions, acompanyades dels màxims representants municipals es desplaçaran ca al carrer Pintor Goya, on es dispararà la mascletà, patrocinada pel Consistori.

Dies de festa els que viurà Burjassot de mans de les seues tretze comissions falleres, disposades a gaudir dels dies grans de Falles mantenint sempre la prudència i complint les recomanacions sanitàries establides.